Mnarux elu dara tama baraq

Mnarux elu dara tama baraq(心血管疾病) 
Iya balay malu lnglingay karac mnarux elu dara tama baraq ka misan! Mttirux mi mslxan snlhbun lnglungan ka rbawan, mkara baraw ka karac daw, umarang ka elu dara qbubur, mi tuumal tmling ka qbubur,dara u pdaun na mppriyux mkndux ka mbuwa qsiya qbubur,mslxan bay spuyan ka qwancwang tong meyi, chdil bay daw mtduwa mangal spuyan urac qcahur, mslxan bay mtutuy ini msdrux pntuyan qcahur mi wada mlih ka tama baraq.

Pkeuka stlxan mlih muxul

Mppulah su mniq ngangc uxay uri u sdiq mdrumuc mpqpah nganguc, ana nanaq mlukus msluhaw, pdaun bay hngak mi saw hari meamuh rakaw ka lnkusan na, mubung bunuh tssawan hidaw, wawi doriq mi ptuku psramal mahun qsiya.Kiya mtilux ka karac, beyhing hnriqan ka karac ciida, pssrngawan nami psdhu 26-27 tu ka pstlxan qqiya su, kndadax su nganguc mtmay sapah psltxan qqiya malu bay u psnama plukus hlpis wagi, tduwa mlih adaw ka kntanun mtmay muda sapah pstlxan qqiya, wada beyhing bay ini pntna knskuy mi mstluxan kiya wada mangal hiqur tama baraq, niqan kingal uri nasi ini rwahi pstlxan qqiya kiya psdhu ruma sapah malu ddaun hngak sbhuran.

Uuqun pkbiyax qbubur, psnhari tuumal qsiya 

Knbaka hari mrmul ka uuqun, mtduwa umaaw sama, hiyi qhuni, buwax suyaw, pnwalang niqan buyaw, kncikuh hari mkan uqun ou abura uxay uri u uuqun kneou siyang. Rngawan mu u, cnyusan pa, angal muru, hpuyan,mptirux rtuxan cmiyax abura.Iya bay hmrinas mrmul ka ndawan mi dnmatan, ou bay ka sntmuwan daw mkrana baraw ka dara. Psluhay ta kkdiyax mimah 2000cc dndangan qsiya, rahuq na uka alukoru mi mmahun mchiya,mtduwa mkan kbaka sama mi hiyi qhuni, rnabang bay weysngsu, qwanxcu mi uuqun seynwey, tduwa pstutuy pkmalu hiyi.

Psdhuwan kddiyax undo

Niqan ptrawah rrikan ka undo,pkbiyax mtquri dara ka undo dnii bbrihan, kngkingal iyax sngayan u ccka tntunan mppulah qbubur utuwan 150 spungan diyax (so ka mtbiyax mkksa, mthuway mkksa, ptapa ddeynsya), mtduwa pdaun ta pspuwan mi mtmay tnsapah ka undo nii uri, tuhuy ndaan ppulah laqi, Tduwa mniq mrbu mi ubiyan pstasaw karac pdaun ka undo nganguc sapah nii.

Ini uqi pukan mi sinaw 

Mkan pukan uxay uri u mkan snpsalan pukan, pkrana ndaan mnarux tama baraq kana.

Psdhuwan diyax smuung qbubur

Smuung turu baraw mnarux

Sediq niqan turu baraw mnarux nii u naka knrinah balay mangal hnyuwan kndusan pkmalu hiyi, snpung diyax smuung pnrikan dara mi mschiya dara, muru mbahang ising bnuway na iyu mi psdhu diyax miyah pqita phrwan, ita nanaq pa iya bay muru nnarux smuung snpuwan iyu uxay uri u mstuq mkan iyu.

 Pnyahan pnatas(參考資料) 

 來源:衛生福利部健康署https://web.archive.org/web/20241225084328/https://health99.hpa.gov.tw/news/8706
編輯老師:Watan Diro/ 編輯手: Robaw Harung 陳淑微